Ծնվել է 1984թ. հուլիսի 31-ին, Երևանում: Ավարտել է Ռ.Միրոյանի անվան թիվ 77 միջնակարգ դպրոցը: 2001-07թթ սովորել է Երևանի պետական համալսարանի փիլիսոփայության և հոգեբանության ֆակուլտետի հոգեբանության բաժնում` ավարտելով նաև մագիստրատուրան: 2003-07թթ աշխատել է Հայաստանի հանրային հեռուստատեսությունում` որպես «R&B» երաժշտական հաղորդաշարի, ապա` «Առաջին ծրագիր» առավոտյան տեղեկատվական-ժամանցային ծրագրի հաղորդավար: 2004-06թթ հանդես է եկել որպես «Ֆրանկոֆոն» միջազգային կրթական ծրագրի PR-համակարգող: 2007-11թթ աշխատել է «Շարմ» ընկերությունում` որպես հասարակայնության հետ կապեր պատասխանատու` նախագծելով և իրականացնելով ընկերության լայնամասշտաբ նախագծերի PR-արշավները: 2010թ. եղել է «Արմենիա» հեռուստաընկերության «Բարի գիշեր, հայեր» ծրագրի հաղորդավարը: 2012թ. աշխատել է «Արմնյուզ» հեռուստաալիքում` որպես «Առավոտ ինֆորմացիոն» ծրագրի պրոդյուսեր և հաղորդավար: Համագործակցել է Հայաստանի հանրային և Ռուսաստանի «ВИД» հեռուստաընկերությունների հետ` «Սպասիր ինձ» («Жди меня») միջազգային հեռուստանախագծի շրջանակներում: Թղթակցել է «Flight Magazine» պարբերականին, համագործակցել է Ֆրանսիայում լույս տեսնող «France-Armenie» ամսագրի հետ: Որպես հանդիսավար` ներկայացել է բազմաթիվ խոշոր համերգների, հանդիսությունների և այլ միջոցառումների ընթացքում: 2013թ-ից Հայաստանի հանրային հեռուստաընկերության մամուլի քարտուղարն է: